**LISATEAVE**

1. **Riigihanke osadeks jaotamine**
   1. Hankija ei ole jaganud riigihanget osadeks, sest ühe raamlepingu alusel mööbli ostmine lihtsustab ja kiirendab toodete tellimise, üleandmise ja arveldamise protsessi ning toob säästu tugiteenuste arvelt.
2. **Pakkumus**
   1. Pakkumus on konfidentsiaalne kuni pakkumuse edukaks tunnistamise otsuse tegemiseni. Pakkumuses sisalduvat teavet võib avalikustada üksnes riigihangete seaduses sätestatud juhtudel ja ulatuses. Pakkuja märgib pakkumuses, milline teave on pakkuja ärisaladus, ja põhjendab teabe ärisaladuseks määramist. Teabe ärisaladuseks määramisel lähtutakse ebaausa konkurentsi takistamise ja ärisaladuse kaitse seaduse § 5 lõikes 2 sätestatust. Pakkuja ei või ärisaladusena märkida RHS § 461 lõikes 1 sätestatud teavet. Hankija ei avalikusta pakkumuste sisu ärisaladusega kaetud osas. Hankija ei vastuta ärisaladuse avaldamise eest osas, milles pakkuja ei ole seda ärisaladuseks märkinud.
   2. Pakkumus peab vastama riigihanke alusdokumentides sätestatud tingimustele, sisaldama nõutud dokumente ning olema vormistatud nõuetekohaselt. Pakkumuses esitatud andmed peavad olema esitatud viisil, mis võimaldavad hankijal kontrollida nende vastavust riigihanke alusdokumentides toodud tingimustele.
   3. Pakkumus tuleb esitada eesti keeles. Pakkumusele lisatavad tehnilised dokumendid võib esitada ka inglise keeles. Dokumendi kohta, mis ei ole eesti või inglise keelne, tuleb koos originaaldokumendiga esitada tõlge eesti või inglise keelde. Tõlke korrektsuse eest vastutab pakkuja.
3. **Ühispakkumuse esitamine, välismaa äriühingu filiaali osalemine hankemenetluses ja teise ettevõtja vahenditele tuginemine**
   1. Ühispakkujad nimetavad riigihankega ning hankelepingu sõlmimise ja täitmisega seotud toimingute tegemiseks endi seast volitatud esindaja.
   2. Teise isiku vahenditele tuginemisel peab pakkuja esitama hankepassi ka selle isiku kohta, kelle vahenditele ta tugineb.
   3. Kui pakkumuse esitab välismaa äriühingu filiaal, siis tuleb hankepass esitada välismaa äriühingu kohta ja hankija kontrollib kõrvaldamise aluseid välismaa äriühingu suhtes.
4. **Kõigi pakkumuste tagasilükkamise alused**
   1. Hankijal on õigus kõik esitatud või vastavaks tunnistatud pakkumused tagasi lükata igal ajal enne hankelepingu sõlmimist vastavalt RHS § 116 lõikes 1 ja RHS § 116 lõige 2 punktis 1 sätestatule või kui eduka pakkumuse maksumus või kulu ületab riigihanke eeldatavat maksumust või alusdokumentides kindlaks määratud lepingu hinda või kulu. Kõigi pakkumuste tagasilükkamisel teeb hankija sellekohase põhjendatud otsuse.
   2. Hankijal on õigus põhjendatud vajaduse korral omal algatusel hankemenetlus kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus hankelepingu eset olulisel määral muuta.
      2. kui riigihanke läbiviimise aluseks olevad tingimused on oluliselt muutunud ja seetõttu osutub hankelepingu sõlmimine mittevajalikuks või võimatuks.
      3. kui riigihankes on ilmnenud ebakõlad, mida ei ole võimalik kõrvaldada ega menetlust seetõttu ka õiguspäraselt lõpule viia.
      4. kui vastavaks tunnistatakse ainult üks pakkumus, on hankijal õigus tunnistada hankemenetlus kehtetuks konkurentsi puudumise tõttu.
5. **Pakkumuste hindamine ja edukaks tunnistamine**
   1. Hankija hindab vastavaks tunnistatud pakkumusi 100-väärtuspunkti süsteemis. Edukaks tunnistatakse kuni 3 (kolm) majanduslikult soodsaimat pakkumust riigihanke alusdokumentides toodud hindamiskriteeriumide alusel vastavalt hindamismetoodikas kirjeldatule.
   2. Kui vastavaks tunnistatakse ainult üks pakkumus, siis pakkumuste sisulist hindamist ei toimu ja hankija kohaldab lisateabe punkti 4.2.4.
   3. Kui võrdse majandusliku soodsusega pakkumusi on rohkem selliselt, et edukaks tuleks tunnistada rohkem kui kolm majanduslikult soodsaimat pakkumust, tunnistatakse edukaks kõik need võrdsed pakkumused. Sellisel juhul kaldub hankija kõrvale tingimustest, mille kohaselt sõlmitakse raamleping kuni kolme eduka pakkujaga.
6. **Muud sätted**
   1. Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele kui pakkumuse tehnilisele kirjeldusele vastavuse kriteeriumile, tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile, tuleb lugeda selliselt, et see on täiendatud märkega „või sellega samaväärne“.
      1. Kui pakkuja pakub tehnilises kirjelduses nimetatule samaväärset lepingu eset, tuleb teha sellekohane märge pakkumuses ning esitada koos pakkumusega samaväärsust tõendavad andmed, dokumendid jms.
   2. Riigihanke alusdokumendid on koostatud eesti keeles.
   3. Prokuratuur sõlmib kuni 3 eduka pakkujaga raamlepingu. Lepingu projekt on toodud hanke alusdokumentides.
   4. Pakkuja, kellel esineb vähemalt üks RHS § 95 lõike 1 punktides 1–3 ja RHS § 95 lõike 4 punktides 2–11 nimetatud kõrvaldamise alustest, võib riigihankes esitada tõendid selle kohta, et ta on võtnud meetmeid oma usaldusväärsuse taastamiseks. Sellisteks meetmeteks võivad olla näiteks süüteoga põhjustatud kahju hüvitamine või vastava kohustuse võtmine, uurimisasutustega aktiivse koostöö tegemine ja teo asjaolude põhjalik selgitamine või tehnilised ning organisatsiooni ja töötajatega seotud meetmed, mis võimaldavad edasisi süütegusid ära hoida. Hankija hindab esitatud tõendeid ja kui ta leiab, et nimetatud tõendid on piisavad pakkuja usaldusväärsuse tõendamiseks, ei kõrvalda hankija pakkujat sellekohase põhjendatud kirjaliku otsusega hankemenetlusest ja võib sõlmida lepingu pakkujaga, vaatamata kõrvaldamise aluse olemasolule. Hankija kohaldab heastamise korral RHS §-is 97 sätestatut.